15.12.2022.
LV
Eiropas Savienības Oficiālais Vēstnesis
C 476/1
I (Rezolūcijas, ieteikumi un atzinumi)
IETEIKUMI
PADOME PADOMES IETEIKUMS (2022. gada 8. decembris) par piekļuvi cenas ziņā pieejamai un kvalitatīvai ilgtermiņa aprūpei (2022/C 476/01)
EIROPAS SAVIENĪBAS PADOME,
ņemot vērā Līgumu par Eiropas Savienības darbību, jo īpaši tā 292. pantu saistībā ar 153. panta 1. punkta k) apakšpunktu, ņemot vērā Eiropas Komisijas priekšlikumu, tā kā: (1)
Piekļūstama, cenas ziņā pieejama un kvalitatīva ilgtermiņa aprūpe ļauj cilvēkiem, kam vajadzīga aprūpe, pēc iespējas ilgāk saglabāt patstāvību un dzīvot cienīgu dzīvi.
Tā palīdz aizsargāt cilvēktiesības, veicināt sociālo progresu un paaudžu solidaritāti, cīnīties pret sociālo atstumtību un diskrimināciju un var veicināt darbvietu radīšanu.
(2)
Eiropas Parlaments, Padome un Komisija 2017. gada novembrī proklamēja Eiropas sociālo tiesību pīlāru (1), kurā izklāstīti 20 principi, kas atbalstīs labi funkcionējošus un taisnīgus darba tirgus un sociālās drošības sistēmas.
2. princips veicina dzimumu līdztiesību, veicinot vienlīdzīgu attieksmi pret sievietēm un vīriešiem un vienlīdzīgas iespējas tiem visās jomās.
9. princips veicina tiesības uz darba un privātās dzīves līdzsvaru tām personām, kam ir aprūpes pienākumi.
10. principā uzsver darba ņēmēju tiesības uz augstu darba drošības un veselības aizsardzības līmeni.
17. principā ir atzītas personu ar invaliditāti tiesības uz iekļaušanu, jo īpaši uz pakalpojumiem, kas ļauj tām piedalīties darba tirgū un sabiedrībā.
Saskaņā ar 18. principu par ilgtermiņa aprūpi ikvienam ir tiesības uz kvalitatīviem un cenas ziņā pieejamiem ilgtermiņa aprūpes pakalpojumiem, jo īpaši aprūpi mājās un kopienā balstītiem pakalpojumiem.
(3)
Ilgtermiņa aprūpes pakalpojumus, ko organizē valsts iestādes valsts, reģionālā vai vietējā līmenī, galvenokārt uzskata par vispārējas nozīmes sociālajiem pakalpojumiem, jo tiem ir skaidra sociālā funkcija.
Tie veicina visu to cilvēku sociālo iekļaušanu, kuriem nepieciešama aprūpe, tostarp vecāka gadagājuma cilvēkus, un aizsargā viņu pamattiesības.
(4)
Saskaņā ar Eiropas Komisijas un Sociālās aizsardzības komitejas “2021. gada ziņojumu par ilgtermiņa aprūpi: tendences, problēmas un iespējas novecojošā sabiedrībā” (2) (“2021. gada ziņojums par ilgtermiņa aprūpi”) lielākā daļa aprūpētāju ir sievietes.
Atšķirības aprūpes pienākumu sadalījumā starp vīriešiem un sievietēm ir viens no galvenajiem dzimumu nevienlīdzības faktoriem darba tirgū.
Sievietēm vidēji ir zemāki ienākumi, tostarp pensijas, un viņām, iespējams, ir mazāk iespēju atļauties aprūpi, taču viņas dzīvo ilgāk nekā vīrieši, tāpēc viņām ir vairāk
(1) Iestāžu kopīgā proklamācija par Eiropas sociālo tiesību pīlāru (OV C 428, 13.12.2017., 10. lpp.).
(2) Eiropas Komisija, Nodarbinātības, sociālo lietu un iekļautības ģenerāldirektorāta un Sociālās aizsardzības komiteja, Ziņojums par ilgtermiņa aprūpi: tendences, problēmas un iespējas novecojošā sabiedrībā, Publikāciju birojs, 2021.